Sini-must-valge värvikolmiku esimene avalik esinemine leiab aset 7. aprillil 1882, kui "Vironia" liige Aleksander Mõtus paneb pähe  "Vironia" sinimustvalge mütsi ja sõidab sellega läbi Tartu kesklinna tänavate. Saksa korporandid peatavad ta ja nõuavad värvimütsi äraandmist. Tekib rüselus. Viie mehe jõuga õnnestub sakslastel müts enda kätte saada ja minema sõita. Paar päeva hiljem leiab ülikoolikohus, et "Vironia" pole ametlikult veel olemas ja mütsi võivad kanda ainult ametliku tunnustuse saanud korporatsiooni liikmed. A. Mõtus saadeti karistuseks 31. augustini 1883.a. Tartust välja. Tema kallal vägivallatsenud mõisteti kolmest kuni  viie päevani kartserisse. "Vironia" jäigi registreerimata, küll aga registreeriti paar aastat hiljem Eesti Üliõpilaste Selts.